Diari Oficial de la Generalitat Valenciana


Sumari del DOGV 7310, del 04-07-2014 (2014/6052)

RESOLUCIÓ d'11 de juny de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Logopedes de la Comunitat Valenciana i es disposa la seua publicació.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7310

Data del DOGV
:   04-07-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/6052


Data del document
:   11-06-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ d'11 de juny de 2014, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial de Logopedes de la Comunitat Valenciana i es disposa la seua publicació. [2014/6052]  
Vist l'expedient de modificació estatutària, instruït a instàncies del Col·legi Oficial de Logopedes de la Comunitat Valenciana, inscrit amb el número 91 de la Secció Primera, del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació dels estatuts en el mencionat registre, atenent als següents  
  
Fets  
Primer. El degà del Col·legi Oficial de Logopedes de la Comunitat Valenciana va presentar en data 27 de maig de 2013, una sol·licitud d'inscripció de la modificació dels Estatuts del Col·legi Oficial de Logopedes de la Comunitat Valenciana, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els actuals Estatuts del Col·legi Oficial de Logopedes de la Comunitat Valenciana van ser aprovats per la Resolució de 8 de novembre de 2001, de la Secretaria General de la Conselleria de Justícia i Administracions Públiques (DOGV 4141, 04.12.2001).  
Tercer. Després de les oportunes esmenes, la modificació dels estatuts del Col·legi, va ser aprovada per la seua assemblea general, en sessions celebrades el 27 d'abril de 2013 i 26 d'abril de 2014, segons sengles certificacions lliurades el dia 3 de desembre de 2013 i 26 d'abril 2014, pel/la secretari/ària del Col·legi amb el vistiplau del degà.  
Quart. La modificació estatutària, la inscripció de la qual se sol·licita, figura com a annex a la present resolució, i es considerà ací reproduït.  
  
Fonaments de dret  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
  
Segon. La modificació estatutària ha sigut aprovada amb els requisits i les formalitats previstos en el mencionat article i en els mateixos estatuts del Col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, modificat pel Decret 35/2014, de 7 de març.  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació dels Estatuts del Col·legi Oficial de Logopedes de la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana, en els termes indicats.  
  
Segon  
Publicar la present resolució en el Diari Oficial de la Comunitat Valenciana.  
  
Contra esta resolució, que esgota la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, 14, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 11 de juny de 2014.- El director general de Justícia: Julián Ángel González Sánchez.  
  
  
  
ESTATUTS DEL COL·LEGI DE LOGOPEDES   
DE LA COMUNITAT VALENCIANA  
  
CAPÍTOL I  
De la naturalesa, fins i funcions del Col·legi  
  
Article 1. Denominació i naturalesa jurídica  
El Col·legi Oficial de Logopedes de la Comunitat Valenciana (el qual d'ara en avant i indistintament podrà ser referit com el COLCV o el Col·legi) és una corporació de dret públic amb personalitat jurídica pròpia i amb capacitat plena per a complir els seus fins que es va constituir de conformitat amb el que establix l'article 1 de la Llei 6/1997, de 4 de desembre, de Consells i Col·legis Professionals, de la Generalitat Valenciana i sota l'empara dels articles 36 i 139 de la Constitució Espanyola i de la Llei 8/2.000, de 23 de juny, de creació del Col·legi Oficial de Logopedes de la Comunitat Valenciana, amb estructura interna democràtica, independent de l'Administració, de la qual no forma part, sense perjuí de les relacions de dret públic que amb esta li corresponguen legalment.  
El Col·legi Oficial de Logopedes de la Comunitat Valenciana té personalitat jurídica pròpia i plena capacitat per al compliment dels seus fins. En conseqüència, i d'acord amb la legalitat vigent, el Col·legi de Logopedes de la Comunitat Valenciana pot adquirir, vendre, alienar, posseir, reivindicar, permutar, gravar qualsevol classe de béns i drets, subscriure contractes, obligar-se i exercitar accions i interposar recursos en totes les vies i jurisdiccions per al compliment dels seus fins.  
  
  
Article 2. Relacions amb l'Administració  
El COLCV es relacionarà amb els òrgans de la Generalitat a través de la conselleria que tinga atribuïdes les competències en matèria de col·legis professionals. Pel que fa als aspectes institucionals i als assumptes de contingut professional, es relacionarà amb les conselleries de la Generalitat les competències de les quals tinguen relació amb la professió de logopeda.  
  
Article 3. Àmbit territorial, domicili i delegacions  
L'àmbit territorial del COLCV és la Comunitat Valenciana. El COLCV té el seu domicili i seu central a València, carrer Gascó Oliag, número 6, entresòl C, portes 7 i 8.  
El COLCV podrà crear delegacions en les altres províncies que integren la Comunitat Valenciana així com canviar el seu domicili i seu central.  
  
Article 4. Fins  
Són fins essencials i fonamentals del Col·legi:  
1. L'ordenació, en l'àmbit de la seua competència, i d'acord amb allò que s'ha establit en les lleis, de l'exercici de la professió de logopeda en totes les seues formes i especialitats, la representació exclusiva d'esta professió i la defensa dels interessos professionals dels col·legiats, tot açò sense perjuí de les competències de les administracions públiques per raó de la relació funcionarial ni de les organitzacions sindicals i patronals en l'àmbit específic de les seues funcions.  
2. Promoció, salvaguarda i observança dels principis deontològics i ètics de la professió de logopeda i de la seua dignitat i prestigi.  
3. La promoció i el foment del progrés de la logopèdia, del desenrotllament científic i tècnic de la professió, així com de la solidaritat professional i del servici de la professió a la societat.  
4. La col·laboració amb els poders públics en la consecució dels drets individuals i col·lectius reconeguts per la Constitució i l'Estatut d'Autonomia.  
El compliment dels esmentats fins es desenrotllarà en l'àmbit estrictament professional, i quedaran excloses aquelles activitats que la Constitució i l'Estatut d'Autonomia, atribuïx específicament als partits polítics, als sindicats i a altres associacions.  
  
Article 5. Funcions  
Per al compliment dels seus fins, el COLCV exercirà les funcions següents:  
1. Facilitar als seus col·legiats l'exercici de la professió.  
2. Tindre la representació i defensa exclusiva de la professió i del col·legiats ant els òrgans de l'Administració autonòmica, institucions, tribunals o entitats i particulars amb la legitimació per a ser part en tots aquells litigis que afecten els interessos professionals en defensa dels seus drets produïts pels seus treballs.  
3. Participar en els consells o organismes consultius de l'Administració autonòmica en matèria de la seua competència professional, quan les seues normes reguladores ho permeten, així com estar representat en els òrgans de participació social existents.  
4. Col·laborar amb les universitats en l'elaboració dels plans d'estudi sense perjuí del principi d'autonomia universitària i preparar la informació necessària per a facilitar l'accés a la vida professional dels nous col·legiats.  
5. Estar representat en els consells socials de les universitats quan siga designat per a això per l'òrgan competent.  
6. Facilitar als tribunals de justícia la relació dels col·legiats que pogueren ser requerits per a intervindre com a pèrits en assumptes judicials i elaborar criteris orientatius només als efectes de la taxació de costes.  
7. Dur a terme totes les funcions que li siguen encomanades per l'Administració, així com la col·laboració amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que li siguen sol·licitades o que acorde formular per iniciativa pròpia.  
8. Ordenar en l'àmbit de la seua competència l'activitat professional dels col·legiats d'acord amb el que preveuen les lleis, vetlant per l'ètica i dignitat professional i pel respecte degut als drets dels particulars i a la protecció dels interessos dels usuaris de servicis dels col·legiats exercint, si és possible, la facultat disciplinària en l'orde professional i col·legial.  
9. Fer els reconeixements de firma o el visat de projectes, informes, dictàmens, valoracions, peritatges i la resta de treballs realitzats pels logopedes en l'exercici de la seua professió, així com editar i distribuir impresos dels certificats oficials que, per a esta funció, aproven els òrgans de govern.  
10. Intervindre, per la via de la conciliació, mediació o arbitratge, en les qüestions que, per motius professionals, se susciten entre els col·legiats i, en general, procurar l'harmonia, col·laboració i solidaritat entre ells, i impedir la competència deslleial en l'exercici de la professió.  
11. Resoldre, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la professió.  
  
12. Impedir i, si és el cas, denunciar davant de l'Administració i fins i tot perseguir davant dels tribunals de justícia, quan se tinga legitimació per a això, tots els casos d'intrusisme professional que afecten els logopedes i l'exercici de la professió.  
13. Mantindre un actiu i eficaç servici d'informació sobre els llocs de treball a desenrotllar per logopedes a fi d'aconseguir una major eficàcia en el seu exercici professional.  
14. Informar en els projectes de llei i disposicions d'un altre rang que es referisquen a les condicions generals de l'exercici professional, incloses la titulació requerida i incompatibilitats.  
15. Garantir una organització col·legial eficaç promovent el funcionament de seccions especialitzades, fomentant les activitats i servicis comuns d'interés col·legial i professional en els ordes formatiu, cultural, administratiu, assistencial i de previsió. A estos efectes, podrà establir-se la col·laboració amb altres col·legis professionals i entitats legalment constituïdes.  
16. Administrar l'economia col·legial repartint equitativament les càrregues per mitjà de la fixació de les quotes d'aportació necessàries, recaptant-les, custodiant-les i distribuint-les segons el pressupost i necessitats i portar-ne una clara i rigorosa comptabilitat.  
17. Fomentar la formació continuada dels professionals i, en la mesura que ho permeta la legislació, certificar l'activitat en este camp dels professionals col·legiats.  
18. Fomentar el desenrotllament científic, acadèmic i investigador en relació a la professió de logopeda.  
19. Exercir la representació dels logopedes valencians tant en el nivell nacional com internacional.  
20. Complir i fer complir als col·legiats les lleis generals i especials, els estatuts col·legials, el codi deontològic del Col·legi així com, si és el cas, els reglaments de règim intern i les normes i acords adoptats pels òrgans de govern en matèries de la seua competència.  
  
21. Atendre les sol·licituds d'informació sobre els seus col·legiats i sobre les sancions fermes imposades a ells, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveu la Llei 17/2009, de 23 de novembre, sobre el lliure accés a les activitats de servicis i el seu exercici, en particular, pel que fa a que les sol·licituds d'informació i de realització de controls, inspeccions i investigacions estiguen degudament motivades i que la informació obtinguda s'utilitze únicament per a la finalitat per a la qual es va sol·licitar.  
  
22. Totes les funcions que redunden en benefici de la protecció dels interessos dels consumidors i usuaris dels servicis dels seus col·legiats.  
  
23. Totes les altres funcions que li siguen atribuïdes per les disposicions legals i normatives vigents.  
  
Article 6. Finestreta única  
El Col·legi disposarà d'una pàgina web perquè, a través de la finestreta única prevista en la Llei 17/2009, de 23 de novembre, sobre el lliure accés a les activitats de servicis i el seu exercici, els professionals puguen realitzar tots els tràmits necessaris per a la col·legiació, el seu exercici i la seua baixa en el Col·legi, a través d'un únic punt, per via electrònica i a distància.  
Concretament, el Col·legi farà el que siga necessari perquè, a través d'esta finestreta única, els professionals puguen, de forma gratuïta:  
1. Obtindre tota la informació i formularis necessaris per a l'accés a l'activitat professional i el seu exercici.  
2. Presentar tota la documentació i les sol·licituds necessàries, incloent-hi la de la col·legiació.  
3. Conéixer l'estat de tramitació dels procediments en què tinga consideració d'interessat i rebre la corresponent notificació dels actes de tràmit preceptius i la seua resolució pel Col·legi, inclosa la notificació dels expedients disciplinaris quan no fóra possible per altres mitjans.  
  
4. Convocar als col·legiats a les juntes generals ordinàries i extraordinàries i posar en el seu coneixement l'activitat pública i privada del Col·legi.  
A través de la referida finestreta única, per a la millor defensa dels drets dels consumidors i usuaris, el Col·legi oferirà la següent informació, que haurà de ser clara, inequívoca i gratuïta:  
1. L'accés al Registre de col·legiats, que estarà permanentment actualitzat i en el qual constaran, almenys, les dades següents: nom i cognoms dels professionals col·legiats, número de col·legiació, títols oficials de què estiguen en possessió, domicili professional i situació d'habilitació professional.  
2. L'accés al registre de societats professionals, que tindrà el contingut descrit en l'article 8 de la Llei 2/2007, de 15 de març, de Societats Professionals.  
3. Les vies de reclamació i els recursos que podran interposar-se en cas de conflicte entre l'usuari i un col·legiat o el Col·legi professional.  
  
4. Les dades de les associacions o organitzacions de consumidors i usuaris a qui els destinataris dels servicis professionals poden dirigir-se per a obtindre assistència.  
5. El contingut dels codis deontològics.  
  
Article 7. Servici d'atenció als col·legiats i als consumidors o usuaris.  
El COLCV atendrà les queixes o reclamacions presentades pels col·legiats.  
Així mateix, el COLCV disposarà d'un servici d'atenció als consumidors o usuaris, que tramitarà i resoldrà totes els queixes i reclamacions referides a l'activitat col·legial o professional dels col·legiats es presenten per qualsevol consumidor o usuari que contracte els servicis professionals, així com per associacions i organitzacions de consumidors i usuaris en la seua representació o en defensa dels seus interessos.  
  
El COLCV, a través d'este servici d'atenció als consumidors o usuaris, resoldrà sobre la queixa o reclamació segons pertoque: bé informant sobre el sistema extrajudicial de resolució de conflictes, bé remetent l'expedient als òrgans col·legials competents per a instruir els oportuns expedients informatius o disciplinaris, bé arxivant o bé adoptant qualsevol altra decisió d'acord amb dret.  
  
La regulació d'este servici preveurà la presentació de queixes i reclamacions per via electrònica i a distància.  
  
CAPÍTOL II  
De l'adquisició, denegació i pèrdua de la condició de col·legiat  
  
Article 8. Membres del Col·legi  
Podran formar part del COLCV els professionals de la logopèdia que tinguen qualsevol de les condicions següents:  
1. Posseir la titulació de diplomat en Logopèdia, grau en Logopèdia o la que substituïsca estes en un futur.  
2. Haver sigut habilitat en el moment previst per la llei de creació del COLCV o per qualsevol dels col·legis de logopedes de l'Estat espanyol.  
3. Podran integrar-se en el Col·legi Oficial de Logopedes de la Comunitat Valenciana, si així ho van sol·licitar durant els dos anys següents a l'entrada en vigor de la present llei, els professionals que hagen treballat o que treballen en el camp de les pertorbacions i patologies del llenguatge i de l'audició i que es troben en algun dels supòsits següents:  
a) Els professionals que acrediten l'exercici professional en el camp de logopèdia almenys durant cinc anys i que estiguen en possessió d'alguna de les titulacions següents:  
. Títol de professor especialitzat en pertorbacions del llenguatge i l'audició expedit pel Ministeri d'Educació.  
. Diploma d'especialista en pertorbacions del llenguatge i l'audició expedit per qualsevol de les universitats de l'Estat espanyol.  
b) Els professionals que estiguen en possessió d'una titulació universitària, llicenciatura o diplomatura en Ciències de la Salut i/o l'Educació, i que acrediten deu anys d'experiència en tasques pròpies de logopeda, amb anterioritat a la entrada en vigor d'esta llei.  
4. Haver sigut habilitat per a exercir la professió pel Ministeri de Sanitat i Consum, o organisme competent, sempre que es tracte de professionals estrangers amb titulació equivalent o superior a la vigent i fins que puguen obtindre l'homologació del títol.  
5. Posseir un títol estranger homologat al de logopeda pel ministeri o organisme competent.  
  
Article 9. Obligatorietat de la col·legiació  
Les modalitats de col·legiats seran les d'exercent i no exercent.  
La incorporació al Col·legi Oficial de Logopedes de la Comunitat Valenciana en la modalitat d'exercent és obligatòria per a l'exercici de la professió de logopeda amb l'única excepció d'aquells professionals que exercisquen exclusivament al servici de les administracions públiques en l'àmbit de la Comunitat Valenciana.  
Per a obtindre la col·legiació en la modalitat d'exercent, a més de demostrar estar en possessió de la titulació requerida i reunir les condicions assenyalades estatutàriament, haurà d'abonar-se la quota d'inscripció o col·legiació que, en cap cas, no podrà superar els costos associats a la tramitació de la inscripció, així com la part proporcional de la quota anual ordinària de l'any en curs. Durant la primera anualitat de col·legiació, el col·legiat tindrà la consideració de júnior i gaudirà dels beneficis i avantatges que el COLCV reconeix als col·legiats en la dita situació.  
Podran sol·licitar la col·legiació en la modalitat de no exercents aquelles persones que compten amb la titulació requerida i reunisquen les condicions assenyalades estatutàriament i que, per qualsevol causa, no es troben en l'exercici de la professió de logopeda. Tot això sense perjuí de l'obligació del col·legiat no exercent de (i) subscriure anualment la declaració jurada de no-exercici actual de la professió i, en cas d'exercici, la seua (ii) obligació d'informar immediatament el COLCV l'exercici de la professió de logopeda i sol·licitud d'alta com col·legiat en la modalitat d'exercent.  
  
Article 10. Col·legiació  
Qui tinga la titulació requerida i reunisca les condicions assenyalades estatutàriament tindrà dret a ser admés en el Col·legi de Logopedes de la Comunitat Valenciana.  
Les peticions de col·legiació hauran de formalitzar-se davant de la Secretaria del Col·legi per mitjà d'instància dirigida al degà/ana. Esta petició serà resolta per la Junta de Govern en el termini màxim de tres mesos des de la presentació.  
Contra les resolucions denegatòries de les peticions d'incorporació el sol·licitant disposarà de tots els recursos i reclamacions que li reconeix la normativa vigent i aplicable.  
  
Article 11. Denegacions  
La col·legiació podrà ser denegada per la Junta de Govern quan el sol·licitant:  
1. No acredite el compliment dels requisits fixats per la normativa vigent per a la col·legiació, açò és, quan el sol·licitant no acredite tindre la titulació requerida o reunir les condicions assenyalades estatutàriament per a ser admés en el Col·legi de Logopedes de la Comunitat Valenciana.  
2. Es trobe inhabilitat per a l'exercici de la professió per resolució judicial.  
3. Es trobe suspés en l'exercici de la professió per un altre col·legi professional sense haver obtingut la corresponent rehabilitació.  
  
Article 12. Baixes  
Seran causa de baixa i pèrdua de la condició de col·legiat les següents:  
1. A petició pròpia del col·legiat remesa al Col·legi per correu certificat i dirigida al degà. la mencionada petició no eximirà al col·legiat del compliment d'aquelles obligacions que fins al moment efectiu de la baixa el col·legiat haja contret amb el Col·legi.  
2. Pena d'inhabilitació per a l'exercici professional declarada en sentència judicial.  
3. Falta de pagament de la quota col·legial o altres aportacions acordades pels òrgans de govern del Col·legi.  
4. En virtut de resolució acordada en expedient disciplinari.  
  
Article 13. Reincorporació  
El logopeda que, havent causat baixa en el Col·legi, desitge incorporar-se novament al COLCV, haurà de complir els requisits de col·legiació previstos en este capítol. El col·legiat que es reincorpore obtindrà el mateix número de col·legiat que tenia en el moment de la seua baixa. Quan el motiu de la baixa siga el previst en l'article 12.3 el sol·licitant haurà de satisfer el deute pendent més els interessos legals des de la data de l'impagament de cada una de les quotes desateses. Quan el motiu de la baixa siga el previst en l'article 12.2 d'estos estatuts el sol·licitant haurà d'acreditar l'alçament de la seua inhabilitació professional.  
  
Article 14. Incorporació per trasllat de col·legi  
Es podran incorporar al COLCV col·legiats d'altres col·legis de l'Estat espanyol que complisquen la normativa legal vigent. Als efectes d'organització, el COLCV respectarà la normativa del Consell General de Col·legis de Logopedes que regule este procediment.  
  
Article 15. Membres d'honor  
La Junta de Govern podrà nomenar Membre d'Honor del COLCV les persones que, pels seus mèrits científics, tècnics o professionals hagen contribuït al desenrotllament de la logopèdia o de la professió. Estos nomenaments figuraran en un registre creat a este efecte.  
Este nomenament tindrà un estricte caràcter honorífic sense perjuí de la possibilitat de participació dels membres d'honor en la vida col·legial i en els servicis del Col·legi. No obstant això, els membres d'honor no podran participar en els òrgans de govern del COLCV.  
  
Article 16. Distincions honorífiques  
A fi de distingir honoríficament col·legiats i altres persones que hagen contribuït de forma singular o especial a la professió de logopeda es crearà un reglament intern per a la concessió de les mencions honorífiques.  
  
CAPÍTOL III  
Dels drets i deures dels col·legiats  
  
Article 17. Drets dels col·legiats  
Són drets dels col·legiats, a més dels reconeguts per la normativa aplicable, els següents:  
1. Exercir la professió de logopeda.  
2. Ser assistit, assessorat i defés pel Col·legi, d'acord amb els mitjans que este dispose i en les condicions que normativament i reglamentàriament es fixen, en totes les qüestions que se susciten amb motiu de l'exercici professional.  
3. Presentació per a registre i visat dels documents relacionats amb el seu treball professional quan el COLCV es trobe legalment obligat al mencionat registre i visat.  
4. Ús dels servicis i mitjans del Col·legi en les condicions fixades estatutàriament.  
5. Sufragi actiu i passiu per a l'elecció dels membres dels òrgans de govern del Col·legi.  
6. Participar i intervindre de forma activa en la vida, organització i funcionament del Col·legi.  
7. Ser informat de l'activitat col·legial i participar amb veu i vot en les juntes generals del Col·legi.  
8. Promoure actuacions dels òrgans de govern per mitjà d'iniciatives formulades a través de comunicació dirigida a la Junta de Govern.  
  
9. Crear agrupacions representatives d'interessos específics al si del Col·legi amb sotmetiment, en tot cas, als òrgans de govern.  
  
10. Sol·licitar la cessació dels membres dels òrgans de govern del COLCV per mitjà de la corresponent votació de censura en Junta General.  
  
Article 18. Deures dels col·legiats. Són deures dels col·legiats  
  
1. Incorporar-se al Col·legi en les condicions que estiguen establides per la legislació aplicable en cada moment.  
2. Respectar en l'exercici de les seues activitats professionals l'ètica, dignitat professional i les normes deontològiques aprovades pel Col·legi.  
3. Abstindre's de la realització d'actes que comporten competència deslleial o que restringisquen la lliure competència.  
4. Contribuir al manteniment dels gastos o servicis del Col·legi professional, per mitjà del pagament de les quotes que, si és el cas, s'aproven.  
5. Prestar els seus servicis professionals amb el nivell adequat de qualitat.  
6. Complir les normes que regixen la vida col·legial, així com els acords adoptats pels òrgans de govern del Col·legi.  
7. Presentar al Col·legi les declaracions professionals, contractes i la resta de documents que li siguen requerits, d'acord amb les disposicions estatutàries i reglamentàries.  
8. Informar el Col·legi immediatament sobre la modificació de les dades personals i professionals del col·legiat, així com qualsevol informació que permeta al Col·legi trobar-se degudament actualitzat sobre la situació professional del col·legiat.  
9. Abonar, quan siguen lliurades, les quotes i aportacions establides pels òrgans de govern del Col·legi.  
10. Participar activament en la vida col·legial assistint a les Juntes Generals i a les comissions o seccions a què, per la seua especialitat, siga convocat.  
11. Desenrotllar amb diligència i eficàcia els càrrecs per als quals haja sigut triat i complir els encàrrecs que els òrgans de govern puguen encomanar-li.  
12. Respectar els drets professionals o col·legials d'altres col·legiats.  
13. Col·laborar amb els òrgans de govern prestant declaració i facilitant informació en els assumptes d'interés col·legial en què puga ser requerit, sense perjuí del secret professional.  
14. Informar dels òrgans de govern del Col·legi tots els fets que puguen aportar algun interés a la professió tant particularment com col·lectivament considerats.  
15. Estar en possessió del carnet d'identificació professional.  
16. Guardar escrupolosament el secret professional.  
17. Informar el Col·legi dels casos de possible «intrusisme» que tinga notícia aportant, en la mesura que siga possible, aquelles proves que dispose o que li resulten de possible obtenció.  
18. Entregar al COLCV el carnet de col·legiat al perdre la condició de tal col·legiat i abstindre's d'exercir la professió a partir d'eixe moment.  
  
CAPÍTOL IV  
Dels principis reguladors i modes d'exercici de la professió, del registre i visat i de les comunicacions comercials i publicitat  
  
Article 19. Funcions de la professió  
D'acord amb el que preveu l'article 36 de la Constitució, la llei regularà l'exercici de la professió titulada del logopeda i les activitats per a l'exercici de les quals és obligatòria la incorporació al Col·legi.  
Sense perjuí del que disposa la normativa aplicable, el Col·legi considera funcions que pot exercir el logopeda en la seua activitat professional la prevenció, avaluació, diagnòstic, tractament i estudi científic dels trastorns de la comunicació humana (parla, veu, llenguatge oral i escrit, audició i comunicació), així com els de les funcions no verbals associades, la deglució i els sistemes de comunicació augmentativa i alternativa.  
  
Article 20. Modes de l'exercici de la professió  
La professió de logopeda pot exercitar-se per compte propi o d'altri, individualment com a persona física o per mitjà de qualssevol formes associatives, societàries o altres permeses per la normativa vigent.  
  
  
Article 21. Visat de treballs professionals  
El Col·legi visarà els treballs professionals en el seu àmbit de competència únicament quan se sol·licite per petició expressa dels usuaris amb consulta prèvia als col·legiats afectats d'acord amb els criteris següents:  
1. Que siga necessari per haver-hi una relació de causalitat directa entre el treball professional i l'afectació a la integritat física i seguretat de les persones.  
2. Que s'acredite que el visat és el mitjà de control més proporcionat.  
L'objecte del visat és comprovar, almenys: (a) la identitat i habilitació professional de l'autor del treball, utilitzant per a això els registres de col·legiats i (b) la correcció i integritat formal de la documentació del treball professional d'acord amb la normativa aplicable al treball de què es tracte.  
En tot cas, el visat expressarà clarament quin és el seu objecte, detallant quins aspectes són sotmesos a control i informarà sobre la responsabilitat que, d'acord amb el que preveu l'apartat següent, assumix el Col·legi. En cap cas no comprendrà els honoraris ni les altres condicions contractuals, la determinació de les quals queda subjecta al lliure acord entre les parts, ni tampoc comprendrà el control tècnic dels elements facultatius del treball professional.  
  
Article 22. Registre de treballs professionals  
Aquells treballs en què la tramitació del seu registre i visat no resulte possible en un moment determinat atés el seu caràcter confidencial es procedirà al mencionat registre i visat quan esta circumstància haja desaparegut.  
Els col·legiats podran exigir que els esmentats documents presentats a registre o visat romanguen custodiats sota segell, que no podrà obrir-se fins que les circumstàncies que justifiquen el seu caràcter confidencial hagen desaparegut.  
  
Article 23. Comunicacions comercials i publicitat  
En l'exercici de la seua professió, el logopeda vetlarà perquè la seua conducta s'ajuste en tot moment al que disposa la llei en matèria de comunicacions comercials, publicitat i defensa de la competència.  
  
CAPÍTOL V  
Dels òrgans de govern, les seues competències, constitució i funcionament  
  
Article 24. Òrgans del Col·legi  
Els òrgans del Col·legi de Logopedes de la Comunitat Valenciana són la Junta General, la Junta de Govern i el degà.  
  
Article 25. Junta General  
La Junta General és l'òrgan de desplegament normatiu i de control de la gestió de la Junta de Govern. La Junta General, com a òrgan suprem del Col·legi, està constituïda per tots els col·legiats amb igualtat de vot i adoptarà els seus acords pel principi majoritari i en concordança amb els presents Estatuts.  
Les sessions de la Junta General, que podran ser de caràcter ordinari i extraordinari, es convocaran sempre amb una antelació mínima de vint dies naturals respecte a la data de la seua celebració per mitjà de comunicació escrita a tots els col·legiats. Tota referència a terminis comptats per dies continguda en els presents estatuts s'entendrà feta per dies naturals llevat que es dispose expressament que es tracta de dies hàbils.  
  
La convocatòria de la Junta General haurà de contindre el lloc, data i hora prevista per a la sessió en primera i segona convocatòria així com l'orde del dia. De la mateixa manera, la convocatòria haurà d'informar els col·legiats de la possibilitat d'obtindre la documentació i informació objecte de debat i votació de la Junta General, bé en la seu del Col·legi, bé a través dels mitjans habilitats a este efecte pel Col·legi.  
  
La convocatòria s'entendrà vàlidament realitzada per mitjà de la remissió del text de la convocatòria per correu electrònic a l'adreça facilitada per cada un dels col·legiats. S'entendrà complit el requisit de remissió de la documentació i informació objecte de debat i votació en la Junta General per mitjà de la simple advertència en el text de la mateixa convocatòria remesa o en el cos del correu electrònic remés a cada un dels col·legiats en què s'advertisca de la disponibilitat de l'esmentada informació i documentació en la pàgina web del Col·legi. Tot això sense perjuí que la referida informació o part d'esta puga adjuntar-se als correus electrònics de convocatòria de la Junta General.  
  
La Junta General, ordinària o extraordinària, quedarà vàlidament constituïda en primera convocatòria quan concórreguen almenys el 25 per cent dels col·legiats. En cas de no aconseguir-se el mencionat quòrum se celebrarà, en tot cas, Junta General en segona convocatòria que tindrà lloc mitjana hora més tard a la prevista per a la Junta General en primera convocatòria. La Junta General en segona convocatòria quedarà vàlidament constituïda siga quin siga el nombre de col·legiats assistents.  
  
No obstant això, per a la modificació dels estatuts del Col·legi s'exigirà un quòrum d'assistència en primera convocatòria del 50 per cent dels col·legiats en primera convocatòria i en cas no aconseguir-se el mencionat quòrum la Junta General quedarà vàlidament constituïda en segona convocatòria mitja hora després de la prevista per a la Junta General en primera convocatòria siga quin siga el nommbre de col·legiats assistents.  
La votació de censura contra la Junta de Govern, ja siga de censura en ple o individualment contra algun o diversos dels seus membres, requerirà, en tot cas i qualsevol que fóra la seua convocatòria, un quòrum d'assistència del 50 per cent del nombre de col·legiats.  
Perquè les preguntes i qüestions que els col·legiats puguen plantejar s'incloguen en l'orde del dia de la Junta General ja convocada, la seua inclusió haurà de ser sol·licitada per mitjà d'un escrit dirigit al Col·legi i presentat o rebut en la seu del Col·legi amb una antelació mínima de cinc dies a la celebració de la Junta General.  
  
Article 26. Competència de la Junta General  
La Junta General decidirà sobre l'aprovació dels acords següents:  
  
1. Aprovació de les propostes i modificacions d'estatuts del Col·legi, els seus reglaments de règim intern, les bases de creació i projectes d'estatuts d'institucions promogudes pel Col·legi i el codi deontològic del Col·legi.  
2. Aprovar les normes generals en matèria de competència col·legial i de l'Estatut Professional del Logopeda.  
3. Aprovació del compte general d'ingressos i gastos de l'any anterior.  
4. Aprovar els pressupostos ordinaris o extraordinaris de l'any en curs.  
5. Aprovació sobre les propostes d'inversió de béns col·legials.  
6. Aprovació de la gestió de la Junta de Govern.  
7. Conéixer les reclamacions i recursos formulats pel Col·legi o contra.  
8. Resolució dels recursos ordinaris que s'interposen davant de la Junta General.  
9. Aprovar la constitució, fusió, funcionament i dissolució de delegacions del Col·legi.  
10. Aprovar l'acta de la Junta General anterior.  
La Junta General podrà promoure i decidir sobre la dissolució del Col·legi o el canvi de la seua denominació.  
Així mateix, la Junta General coneixerà totes les propostes que li siguen sotmeses a iniciativa de la junta de govern o d'un nombre de col·legiats que represente almenys el 10 per cent del total de col·legiats sempre que estes últimes propostes foren presentades al Col·legi amb la suficient antelació.  
La Junta General decidirà sobre totes les altres qüestions i assumptes que afecten el Col·legi i que no hagen sigut conferides a la Junta de Govern.  
  
Article 27. Participació i representació en la Junta General  
Tots els col·legiats tenen el dret i el deure d'assistir a la Junta General amb veu i vot. Els acords de Junta General seran vinculants per a tots els col·legiats.  
Els col·legiats podran participar en la Junta General per mitjà de representació. La representació s'haurà d'atorgar a un altre col·legiat de forma expressa i per a una sessió determinada de la Junta General.  
La representació haurà d'acreditar-se per mitjà d'escrit original dirigit al degà, el qual haurà de contindre totes les mencions i circumstàncies previstes en el model d'escrit de representació que es troba a disposició dels col·legiats en la pàgina web del COLCV.  
Només s'admetran aquelles representacions els documents acreditatius de les quals hagen sigut rebuts per la Secretaria del Col·legi abans de començar la sessió en primera convocatòria de la Junta General corresponent.  
La representació de vot haurà de ser presentada en el seu document original sense que resulte admissible, en cap cas, fotocòpia o document escanejat de l'original.  
Així mateix, els documents de representació, en tot cas, hauran d'estar firmats pel col·legiat representat i acompanyats de fotocòpia del Document Nacional d'Identitat o passaport d'este en què resulte clarament visible la seua firma per a la seua confrontació.  
En cap cas un sol col·legiat no podrà tindre la representació simultània d'un nombre de col·legiats superior a quinze col·legiats, incloent dins del còmput el vot emés pel col·legiat representant.  
  
Article 28. Funcionament de la Junta General  
Les sessions de la Junta General estaran presidides pel degà, qui estarà acompanyat pels membres de la Junta de Govern.  
El degà moderarà les sessions de la Junta General. En la seua conseqüència, el degà serà l'encarregat de concedir i retirar l'ús de la paraula i serà la seua comesa ordenar els debats i les votacions.  
Actuarà com a secretari de la Junta General qui ho siga de la Junta de Govern.  
El secretari alçarà acta de la reunió amb el vistiplau del degà. L'aprovació de l'acta tindrà lloc com a primer acord de la següent Junta General que se celebre.  
Els acords es prendran per majoria simple dels vots vàlidament emesos.  
No obstant això, s'exigirà una majoria reforçada de dos terços dels vots vàlidament emesos quan es tracte de l'aprovació de modificacions dels estatuts, aprovació de quotes extraordinàries, moció de censura contra la Junta de Govern o algun dels seus membres, fusió, absorció, segregació i dissolució o canvi de denominació del Col·legi.  
  
  
Article 29. Règim de les sessions ordinàries  
La Junta General es reunirà en sessió ordinària durant el primer semestre de cada any per a deliberar com a mínim i, si és el cas, aprovar els acords següents:  
1. Aprovació de l'acta de la sessió anterior.  
2. Aprovació del compte d'ingressos i gastos de l'any anterior.  
3. Aprovació dels pressupostos de l'exercici en curs.  
4. Aprovació de la memòria de gestió de la Junta de Govern de l'exercici anterior.  
5. Torn obert de paraula.  
Així mateix, el Col·legi elaborarà una memòria anual que presentarà en la sessió ordinària de la Junta General i que es farà pública a través de la pàgina web en el primer semestre de cada any i contindrà, almenys, la informació que es relaciona en l'article 11 de la Llei 2/1974, de 13 de febrer, sobre col·legis professionals.  
  
Article 30. Règim de sessions extraordinàries  
La Junta General es reunirà amb caràcter extraordinari:  
1. A iniciativa de la Junta de Govern.  
2. A petició d'un nombre de col·legiats superior al 10 per cent i haurà de proposar en la petició un orde del dia amb expressió de tots els assumptes a tractar en la Junta General.  
3. Quan es presente una moció de censura contra la Junta de Govern en ple o contra algun o diversos dels seus membres. En este cas la petició haurà d'estar subscrita almenys pel 20 per cent dels col·legiats expressant, amb claredat i motivadament, les raons en què es fonamenta l'esmentada moció de censura.  
  
Article 31. Composició de la Junta de Govern  
La Junta de Govern és l'òrgan executiu i de representació del Col·legi.  
La Junta de Govern estarà constituïda pels següents càrrecs unipersonals: degà, vicedegà, secretari, tresorer i almenys un vocal de cada delegació.  
Els membres de la Junta de Govern seran elegits d'acord amb el procediment establit en el capítol 7 d'estos estatuts.  
Els càrrecs de degà, vicedegà, secretari i tresorer, així com els vocals podran ser substituïts en cas de renúncia, absència, vacant, malaltia, inhabilitació o defunció, bé per altres membres de la Junta de Govern o pels suplents que figuren en la candidatura elegida.  
  
La substitució es durà a terme per acord de la Junta de Govern sempre que es respecten els límits fixats en la Llei 2/1974, de 14 de febrer, de Col·legis Professionals per a quan es produïsquen vacants de més de la mitat dels càrrecs de la Junta.  
No podran ser membres de la Junta de Govern aquelles persones que es troben lligades per contracte onerós o que perceben retribucions econòmiques del Col·legi. Tampoc podran formar part de la Junta de Govern aquelles persones quan es troben lligades per contracte onerós o perceben retribucions econòmiques del Col·legi qualsevol de les següents persones o entitats:  
(i) cònjuge del membre de la Junta de Govern o persona amb relació anàloga d'afectivitat,  
(ii) ascendents i els cònjuges o persona en relació anàloga d'afectivitat d'estos,  
(iii) descendents i els cònjuges o persona d'estos en relació anàloga d'afectivitat,  
(iv) col·laterals per consanguinitat o afinitat fins al tercer grau i  
(v) societats o qualsevol altre tipus d'entitats en què el membre de la Junta de Govern o les persones esmentades tinguen participació de forma directa o indirecta.  
Les restriccions descrites seran igualment aplicables en cas de contractes onerosos o retribució a societats o altres entitats semblants en què el membre de la junta siga titular o tinga qualsevol tipus de participació en el capital social o forme part de l'òrgan d'administració de la societat.  
Si sobrevinguera alguna de les circumstàncies previstes en el paràgraf anterior en algun membre de la Junta de Govern durant l'exercici del seu càrrec, este membre haurà de renunciar immediatament al seu càrrec o participació en la dita Junta de Govern.  
El membre de la Junta de Govern afectat per la referida incompatibilitat no podrà participar en els debats, deliberacions i adopció de l'acord referent a la subscripció del contracte onerós o del títol que permeta la percepció per ell o per les persones esmentades de les retribucions o compensacions econòmiques provinents del Col·legi.  
  
Article 32. De l'execució dels acords i llibres d'actes  
Els acords de Junta General i de la Junta de Govern seran immediatament executius excepte previsió en contra adoptada en el moment de l'aprovació de l'acord respectiu.  
Els acords de Junta General i Junta de Govern es transcriuran en sengles llibres d'actes separats i independents.  
Les actes hauran de ser firmades pel degà -o qui actue en representació seua i haguera presidit la junta- i pel secretari o qui actue en representació seua.  
  
Article 33. Competències  
Són competències de la Junta de Govern:  
1. Exercir la representació del Col·legi.  
2. Executar i fer complir-los acords adoptats pels òrgans del Col·legi.  
3. Redactar, complir i fer complir els estatuts, reglaments de règim interior i la resta de normativa adoptada pel Col·legi.  
4. Gestió i administració del Col·legi atenent, en tot cas, al compliment dels seus fins.  
5. Manifestar, en forma oficial i pública, l'opinió del Col·legi en els assumptes d'interés professional.  
6. Representar els interessos professionals davant dels poders públics, així com vetlar pel prestigi de la professió i la defensa dels seus drets.  
7. Presentar estudis, informes i dictàmens quan li siguen requerits, i assessorar d'esta manera els òrgans de l'Estat i qualssevol entitats públiques o privades.  
A estos efectes, la Junta de Govern podrà designar comissions de treball o els col·legiats que crega oportuns per a preparar tals estudis o informes.  
8. Designar, quan corresponga legalment o reglamentàriament, els representants del Col·legi en els òrgans consultius de les distintes administracions públiques i entitats o associacions professionals, científiques o socials on el Col·legi haja d'estar representat.  
9. Acordar l'exercici d'accions legals i la interposició de recursos administratius i jurisdiccionals.  
10. Redactar i fer complir els reglaments d'orde intern, després de sotmetre'ls a l'aprovació de la Junta General.  
11. Sotmetre qualsevol assumpte d'interés general per al Col·legi a la deliberació i acord de la Junta General.  
12. Regular els procediments de col·legiació, baixa, pagament de quotes i altres aportacions econòmiques dels col·legiats.  
13. Regular i exercir la facultat disciplinària.  
14. Organitzar activitats i servicis de caràcter cultural, professional, assistencial i de previsió en benefici dels col·legiats.  
15. Crear comissions obertes dins del mateix Col·legi.  
16. Recaptar les quotes i aportacions establides.  
17. Elaborar els documents relacionats en l'article 29 que han de ser aprovats per la Junta General Ordinària.  
18. Executar el pressupost aprovat.  
19. Organitzar, dirigir i supervisar el funcionament dels servicis generals del Col·legi.  
20. Informar els col·legiats de les activitats i acords del Col·legi.  
  
21. Seleccionar, nomenar, contractar i cessar el personal administratiu i de servicis del Col·legi.  
22. Resoldre, si és el cas, els recursos extraordinaris de revisió contra actes o acords de la Junta de Govern del Col·legi.  
23. Dirimir els conflictes que puguen suscitar-se entre les delegacions del Col·legi, i portar l'acord pres a la Junta General per a la resolució definitiva.  
24. Convocar les sessions ordinàries i extraordinàries de la Junta General.  
25. Convocar l'elecció de càrrecs per a la Junta de Govern.  
26. Decidir sobre l'adquisició o alienació de béns de titularitat del Col·legi, llevat que el valor de esmentats béns supere el 20 per cent del pressupost anual i en curs i en este cas requerirà l'autorització expressa de la Junta General per a l'adquisició o alienació.  
27. Nomenar delegats provincials per a cada una de les delegacions.  
  
28. Investir els delegats provincials de totes les competències que considere oportunes dins del marc estatutari.  
  
Article 34. Sessions de la Junta de Govern  
La Junta de Govern es reunirà sempre que siga convocada pel degà o bé a petició de, si més no, un terç dels seus membres. La Junta de Govern es reunirà un mínim de quatre (4) vegades a l'any.  
Les convocatòries no es comunicaran mai amb una antelació inferior a cinc dies. En les convocatòries s'expressarà l'orde del dia de la sessió sense que puguen adoptar-se acords sobre matèries o punts no inclosos en este llevat que (i) estiguen presents tots els seus membres i decidisquen, per unanimitat, la inclusió del punt en l'orde del dia o (ii) que es tracte de l'adopció d'acords amb caràcter d'urgència o necessitat o (iii) que es tracte de l'adopció d'acords de mera gestió o d'escassa rellevància.  
En primera convocatòria, la Junta de Govern quedarà vàlidament constituïda quan assistisquen la mitat dels seus membres. En segona convocatòria quedarà vàlidament constituïda siga quin siga el nombre d'assistents. Entre la primera i segona convocatòria hauran de transcórrer almenys quinze minuts.  
El secretari haurà d'alçar i firmar acta de cada una de les sessions de la Junta de Govern comptant amb el vistiplau del degà. Les actes seran aprovades per la Junta de Govern al final de cada sessió.  
Els acords s'adoptaran per majoria simple. En cas d'empat el vot del degà serà vot diriment i comptarà com un vot doble.  
Les faltes d'assistència a les sessions de la Junta de Govern podran sancionar-se d'acord amb el que disposa l'article següent.  
Potestativament, la Junta de Govern podrà invitar a les seues sessions ?com a assessors però sense vot- aquelles persones l'assistència de les quals considere convenient o necessària a fi de l'adopció de determinats acords o a fi de la conveniència o necessitat d'informar els membres de la Junta de Govern sobre qüestions determinades.  
  
Article 35. Baixes  
Es causa baixa en la Junta de Govern per:  
1. Defunció.  
2. Expiració del terme o termini per al que va ser elegit el membre.  
3. Malaltia que incapacite per a l'exercici del càrrec.  
4. Renúncia.  
5. Trasllat de residència fora de l'àmbit territorial del Col·legi.  
6. Aprovació per la Junta General de moció de censura per incompliment, abandó o desistiment greu de les labors inherents d'esta, així com per actuacions que donen lloc a un greu demèrit en la imatge de la professió.  
7. Resolució ferma en expedient disciplinari o inhabilitació professional.  
8. Baixa com a col·legiat.  
9. Inassistències no justificades del membre quan estes superen en més de quatre desenes parts del nombre de sessions de la Junta de Govern celebrats l'any natural.  
Quan es produïsquen les vacants de més de la mitat dels càrrecs de la Junta, s'actuarà segons el que disposa la Llei 2/1974, de 14 de febrer, de Col·legis Professionals.  
  
Article 36. Atribucions del degà  
Són atribucions del degà les següents:  
1. Convocar, obrir la sessió, presidir, dirigir les deliberacions i debats i alçar les sessions de la Junta General i la Junta de Govern.  
2. Convocar, presidir, dirigir i supervisar el procés d'eleccions de membres de la Junta de Govern.  
3. Decidir, amb el seu vot diriment o de qualitat, els empats en les votacions en les juntes generals i juntes de govern.  
4. Impulsar, supervisar i, si és el cas, executar directament els acords dels òrgans col·legials.  
5. Adoptar, en cas d'urgència, les decisions que resulten de necessitat als interessos del Col·legi convocant, en estos casos, a la major brevetat sessió de l'òrgan competent a fi que ratifique o revoque la seua decisió.  
6. Representar el Col·legi i els seus òrgans.  
7. Gestió dels assumptes del Col·legi davant de les autoritats i entitats públiques o privades, sense perjuí de la possibilitat de delegar esta facultat en col·legiats o comissions.  
8. Coordinació i supervisió de les actuacions dels membres de la Junta de Govern.  
9. Visar les certificacions expedides pel secretari.  
10. Autorització de lliuraments i ordes de pagament.  
11. Legitimació dels llibres de comptabilitat i altres de naturalesa oficial sense perjuí de les legalitzacions exigides per llei.  
12. Visat d'informes i comunicacions dirigides pel Col·legi a autoritats i/o entitats públiques o privades.  
13. Autorització d'ingressos/retirada de fons de comptes corrents o d'estalvi del Col·legi junt amb la firma del tresorer.  
14. Atorgar en nom del Col·legi poders per a pleits a favor de procuradors i advocats sempre que responguen a la defensa del mateix Col·legi, dels seus col·legiats o de la professió.  
  
Article 37. Atribucions del vicedegà  
El vicedegà substituirà el degà en qualsevol dels casos de baixa previstos en l'article 35 o per delegació del degà exercint totes les funcions pròpies del càrrec de degà.  
  
Article 38. Atribucions del secretari  
Corresponen al secretari les atribucions següents:  
1. Redactar i donar fe de les actes de les eleccions de membres de la Junta de Govern.  
2. Redactar i donar fe de les actes de les sessions de la Junta General i de la Junta de Govern.  
3. Custodiar la documentació del Col·legi i les fitxes dels col·legiats.  
4. Expedir certificacions amb el vistiplau del degà.  
5. Expedir i tramitar comunicacions i documents donant compte als òrgans del Col·legi.  
6. Direcció del personal administratiu i de servicis del Col·legi.  
7. Organització material dels servicis d'administració del Col·legi.  
  
8. Vetlar per la disponibilitat de locals i dels materials necessaris.  
9. Administració del llibre-registre de visats de treballs professionals.  
10. Redacció, junt amb el tresorer, dels documents previstos en l'article 29 per a la seua formulació per la Junta de Govern i posterior aprovació per la Junta General.  
  
Article 39. Atribucions del tresorer  
Al tresorer li són assignades les atribucions següents:  
1. Recaptar i custodiar els fons pertanyents al Col·legi.  
2. Firma de rebuts, recepció de cobraments i realització de pagaments ordenats prèviament pel degà.  
3. Dació de comptes a la Junta de Govern de la relació de col·legiats que no es troben al corrent en el pagament de les quotes col·legials i la resta d'aportacions econòmiques.  
4. Reclamació als col·legiats del pagament dels imports pendents d'abonament i, en cas de resultar infructuoses les reclamacions, proposició a la Junta de Govern de l'adopció de les mesures oportunes.  
5. Redactar, junt amb el Secretari, els esborranys dels documents previstos en l'article 29 per a la seua formulació per la Junta de Govern i aprovació posterior per la Junta General.  
6. Proposar a la Junta de Govern l'adopció d'aquelles mesures econòmiques que resulten necessàries o convenients per al Col·legi.  
7. Administració dels llibres de comptabilitat.  
8. Obertura de comptes corrents o d'estalvi en nom del Col·legi i retirada de  
fons dels esmentats comptes sempre que s'actue conjuntament amb el degà.  
9. Administració d'un inventari dels béns i drets del Col·legi.  
  
Article 40. Atribucions dels vocals  
Seran atribucions dels vocals les següents:  
1. Exercir totes els comeses que els siguen confiats per la Junta General, la Junta de Govern o pel degà.  
2. Impulsar, presidir i desenrotllar les comissions creades amb l'autorització de la Junta de Govern.  
3. Col·laborar amb la resta de càrrecs de la Junta de Govern en les seues funcions i substituir-los en casos d'absència, vacant, inhabilitació o impossibilitat en els termes vistos anteriorment.  
  
CAPÍTOL VI  
De l'organització territorial del Col·legi  
  
Article 41. Delegacions territorials  
El COLCV podrà comptar amb delegacions territorials. L'àmbit geogràfic mínim de cada una de les delegacions que, en un futur pogueren crear-se, serà el corresponent a cada una de les províncies de la Comunitat Valenciana.  
Quan el nombre de col·legiats amb residència en una mateixa província siga igual o superior a un terç del total dels col·legiats a tota la Comunitat Valenciana o arribe als quatre-cents membres, podrà constituir-se una delegació dins del Col·legi.  
Per a això serà necessària una petició prèvia en este sentit a la Junta de Govern subscrita per, si més no, el cinquanta per cent dels col·legiats amb domicili en esta residència i que es troben al corrent en el pagament de les quotes col·legials corresponents.  
Feta la petició, la Junta de Govern disposarà d'un termini de fins a seixanta dies hàbils per a convocar als col·legiats de la província a una reunió.  
La convocatòria es cursarà amb una antelació mínima de quinze dies respecte a la data de la seua celebració per mitjà d'una comunicació escrita (serà vàlida la simple remissió de correus electrònics) en què conste el lloc, data i hora de la reunió, així com l'orde del dia d'esta i la informació complementària que resulte necessària.  
Esta reunió haurà de celebrar-se en la capital de la província corresponent a la nova delegació i serà preceptiva l'assistència del degà i el secretari de la Junta de Govern.  
En l'orde del dia haurà de figurar necessàriament l'acord d'elecció del delegat.  
Serà la Junta General, convocada amb caràcter extraordinari, la que aprove, si és el cas, la creació de la mencionada delegació per majoria simple.  
Els col·legiats amb residència o domicili en províncies que no compten amb una delegació pròpia es relacionaran directament amb el Col·legi a través de la Junta de Govern.  
  
Article 42. Règim intern de la delegació territorial  
Cada delegació elegirà la seua seu per acord majoritari dels col·legiats que la formen i disposarà, dins de les possibilitats pressupostàries, del local i personal necessaris per a l'exercici de les seues competències.  
No obstant això, es requerirà l'aprovació de la Junta de Govern per a la contractació de personal i tots els actes que excedisquen de l'administració ordinària dels recursos atribuïts en pressupost a la delegació.  
Cada delegació es regirà pel seu reglament de règim intern que requerirà, per a la seua entrada en vigor, l'aprovació de la Junta General.  
  
En tota la resta que no es trobe específicament regulat en el present capítol seran aplicables a les delegacions les regles de règim interior fixades en els presents estatuts per al funcionament del Col·legi sempre que no siguen incompatibles o contravinguen acords d'aplicació general en el Col·legi.  
  
Article 43. Delegat territorial  
El delegat territorial serà elegit cada dos anys per la Junta de Col·legiats de la Delegació. L'elecció serà realitzada per majoria simple de vots.  
El procés electoral es durà a terme, en la mesura que siga possible i excepte incompatibilitat, d'acord amb les regles previstes en el capítol 7 dels presents Estatuts.  
Les funcions que, en el mencionat capítol 7, s'atribuïxen a la Junta de Govern del Col·legi seran dutes a terme pel delegat territorial en funcions. No obstant això, esta actuació del delegat territorial haurà de realitzar-se amb la supervisió de la Junta de Govern a qui haurà d'informar de les actuacions dutes a terme en matèria electoral, de les candidatures presentades i de qualsevol novetat o contingència succeïda.  
  
La Junta de Govern podrà, en qualsevol moment, rellevar en esta matèria al delegat territorial quan aprecie l'incompliment de les tràmits necessaris que garantisquen el desenrotllament democràtic i harmoniós de les eleccions assumint les funcions que se li atribuïxen en el següent capítol.  
Són atribucions del delegat les següents:  
1. Redactar i donar fe de les actes de les sessions de la Junta de la Delegació.  
2. Custodiar la documentació del Col·legi que està depositada en la delegació territorial.  
3. Gestionar els recursos econòmics que s'assignen a la delegació en el pressupost anual.  
4. Organitzar activitats i servicis formatius, culturals, assistencials i, en general, quants puguen interessar la formació permanent dels col·legiats.  
5. Cuidar, en el mateix àmbit, la projecció pública de la professió, procurant l'harmonia i col·laboració entre els col·legiats adscrits a la delegació i evitar la competència deslleial.  
6. Cuidar, en el seu àmbit territorial, de les condicions de l'exercici professional i, en particular, evitar l'intrusisme, i proposar a la Junta de Govern del Col·legi les mesures a adoptar.  
7. Col·laborar amb altres entitats públiques i privades que mantinguen activitats o servicis d'interés per a l'activitat professional del logopeda.  
8. Les que la Junta de Govern considere oportú delegar-li, d'acord amb el que disposa l'article 33 d'estos Estatuts.  
9. Informar i donar compte a la Junta de Govern de la seua gestió.  
  
Article 44. Delegat provisional  
Quan el delegat dimitisca o cesse per qualsevol causa o incomplisca les atribucions previstes en l'article anterior, la Junta de Govern nomenarà un delegat provisional a qui atribuirà les facultats econòmiques i administratives que pertoquen.  
Este cessament haurà de ser comunicat per la Junta de Govern a tots els col·legiats.  
El delegat provisional es farà càrrec de la gestió de la delegació fins que la Junta de Govern convoque noves eleccions en el termini màxim de dos mesos.  
  
Article 45. Cessament del delegat per la Junta de Govern  
Quan el delegat d'una delegació no exercisca les competències que tinga conferides o realitze actes contraris a la llei, els presents Estatuts i la resta de normes col·legials o contravinga els acords i/o instruccions dels òrgans del Col·legi, la Junta de Govern podrà ordenar el seu cessament.  
El mencionat cessament haurà de ser comunicat a tots els col·legiats i ser inclòs en l'orde del dia de la següent Junta General.  
La Junta de Govern es farà càrrec de la gestió de la delegació fins a l'elecció d'un nou delegat territorial i podrà delegar les seues obligacions de gestió en un o en diversos dels seus membres, així com en un altre col·legiat a qui considere apte.  
  
Article 46. Trasllats  
Quan un col·legiat trasllade la seua residència d'una província a una altra causarà baixa en la delegació territorial a què pertanga i alta en la delegació territorial que corresponga al seu nou lloc de residència.  
El canvi de delegació territorial no suposarà per al col·legiat el pagament de cap quota especial o addicional.  
Si el trasllat es produïx en el primer semestre de l'any, la delegació territorial d'origen entregarà a la delegació territorial de destinació del trasllat la mitat de la quota anual del col·legiat.  
Si el trasllat es produïx durant el segon semestre de l'any, la delegació territorial d'origen retindrà el total de la quota i el el col·legiat disfrutarà de tots els seus drets en la nova delegació territorial de destinació.  
  
CAPÍTOL 7  
De la participació dels col·legiats en la Junta de Govern i el règim electoral  
  
Article 47. Periodicitat de les eleccions de Junta de Govern  
La Junta de Govern haurà de convocar eleccions ordinàries cada quatre anys en què seran elegits tots els càrrecs de la mencionada Junta de Govern.  
La data de convocatòria d'eleccions ordinàries no serà posterior a quatre anys i trenta dies després de la presa de possessió dels càrrecs de la Junta de Govern ixent.  
Qualsevol altra convocatòria d'eleccions tindrà la consideració d'extraordinària si bé a les eleccions extraordinàries els seran aplicables les mateixes regles de funcionament que a les eleccions ordinàries.  
  
La convocatòria de les eleccions haurà de fer-se amb una antelació mínima de dos mesos a la seua celebració efectiva.  
En la convocatòria de les eleccions s'informarà tots els col·legiats de la possibilitat de presentar candidatures.  
Les candidatures hauran de ser comunicades a la secretaria del Col·legi en el termini de vint dies comptats des de la recepció de la convocatòria d'eleccions.  
La convocatòria es farà per correu electrònic i haurà de contindre:  
  
(i) la data de la votació i escrutini,   
(ii) el text íntegre d'este capítol 7 d'estos estatuts i la resta de normativa vigent que afecte les eleccions,  
(iii) les bases per a la celebració de les eleccions i el calendari del projecte electoral.  
De la mateixa manera, el text de la convocatòria i la documentació adjunta a esta haurà d'estar, des del moment de la convocatòria, a disposició dels col·legiats en la pàgina web del Col·legi.  
  
Article 48. Membres electors, elegibles i tipus d'elecció  
Tots aquells col·legiats que, en la data de convocatòria de les eleccions, no es troben privats o suspesos dels seus respectius drets col·legials tindran dret al sufragi actiu i passiu en les eleccions convocades.  
  
Els membres de la Junta de Govern seran elegits per tots els col·legiats a través de sufragi universal lliure, directe i secret, atribuint un vot igual a cada col·legiat i sense que s'admeta el vot delegat.  
  
  
Article 49. Proclamació de candidatures i campanya electoral  
A fi d'afavorir l'estabilitat de la candidatura que eventualment resulte proclamada, la presentació de candidatures haurà de contindre una relació de candidats igual o superior a huit incloent-hi els candidats proposats per als càrrecs de degà, vicedegà, secretari i tresorer.  
  
Tota candidatura haurà de presentar en la seua llista un mínim addicional de tres candidats suplents.  
Així mateix, tota candidatura haurà de presentar a la Junta de Govern en funcions una còpia del seu programa electoral i un breu resum de les actuacions que pretenen dur a terme en el transcurs de la campanya electoral. La no-aportació d'estos documents a la Junta de Govern serà causa suficient per a rebutjar la proclamació d'una candidatura.  
En cas de presentació de candidatures incompletes o incloent-hi candidats amb incompatibilitats, no-presentació de la documentació requerida o presentació de documentació que vulnere la normativa legal i estatutària aplicable, la Junta de Govern requerirà el presentador d'esta candidatura perquè esmene, tan ràpidament com siga possible, i en un termini màxim de cinc dies els defectes apreciats.  
No seran admeses aquelles candidatures que proposen com a candidat al càrrec de degà a una persona que amb anterioritat haguera sigut elegida com a degà en dos eleccions consecutives (i que, per tant, haguera exercit el càrrec de degà durant dos períodes).  
En cas que no es presentara cap candidatura, la Junta de Govern en funcions continuarà el seu mandat amb caràcter provisional, mantenint totes les seues atribucions i competències, per a assegurar el bon funcionament del COLCV fins que es convoquen noves eleccions en un termini màxim de dos anys.  
Una vegada revisada la no-incompatibilitat de la documentació presentada la Junta de Govern proclamarà les candidatures en un termini màxim de 30 dies abans de la celebració de les eleccions.  
La proclamació de candidatures serà comunicada a tots els col·legiats amb una antelació mínima de 25 dies a la data de la votació, i n'hi haurà prou amb la remissió de correus electrònics als col·legiats i la disponibilitat d'esta informació en la pàgina web del Col·legi.  
El rebuig per la Junta de Govern d'alguna candidatura de les presentades haurà de ser motivat i publicat i només podrà fonamentar-se en l'incompliment de la normativa vigent o els articles dels presents estatuts referents al procediment electoral.  
Complits els requisits anteriors, no podrà ser denegada la proclamació de cap candidatura sinó motivadament i per causes basades en l'incompliment de la normativa aplicable i les disposicions dels presents estatuts.  
Les candidatures no podran iniciar la seua campanya electoral fins que siguen proclamades per la Junta de Govern.  
Les candidatures que així ho sol·liciten en el moment de la seua presentació podran, des de la proclamació, fer ús del logotip del Col·legi per a la seua utilització en el programa electoral que hagueren presentat a la Junta de Govern.  
Aquelles candidatures que no hagueren sol·licitat l'ús del referit logotip hauran de sol·licitar el seu ocupació a la Junta de Govern i informar, a més, de l'ús que pretén fer-se del logotip i documents en què pretén incloure's.  
La Junta de Govern decidirà tan ràpidament com siga possible l'ocupació del logotip per la mencionada candidatura.  
El Col·legi remetrà per correu electrònic als col·legiats el programa de cada una de les candidatures que, a més, estarà a disposició dels col·legiats en la pàgina web del Col·legi.  
El nombre màxim d'enviament de propaganda electoral per cada una de les candidatures als col·legiats serà de dos.  
A fi del manteniment del caràcter secret del vot, en el moment de la proclamació de les candidatures, el Col·legi habilitarà un model oficial, únic i uniforme de paperetes que haurà de ser utilitzat per totes les candidatures.  
Als efectes d'aconseguir la uniformitat l'esmentat model de papereta es remetrà per correu electrònic als presentadors de cada una de les candidatures i, a més, en la pàgina web del Col·legi estarà a disposició dels col·legiats des de la proclamació de candidatures un exemplar de cada una de les paperetes corresponents a les candidatures proclamades.  
  
No s'admetran els vots quan la papereta no coincidisca amb el model habilitat pel Col·legi o es trobe impresa en color, format o grandària diferent del disposat pel Col·legi.  
Les paperetes seran confeccionades pel mateix Col·legi amb la informació rebuda de cada una de les candidatures.  
Les paperetes estaran a disposició de les candidatures per a la seua revisió en la seu del COLCV.  
En cas d'error o omissió els responsables de cada candidatura podran requerir la correcció a la Junta de Govern, que haurà d'esmenar immediatament els defectes apreciats.  
  
  
  
Article 50. Llista d'electors  
Amb una antelació mínima de, almenys, quinze dies respecte a la data de celebració de les eleccions, la Junta de Govern exposarà el cens o llista d'electors en la seu del Col·legi i, si és el cas, en la seu de les delegacions.  
Així mateix el cens d'electors haurà de posar-se a disposició dels col·legiats en la pàgina web del Col·legi.  
Els col·legiats no inclosos en el referit cens disposaran d'un termini de tres dies a comptar des de la seua inclusió en la pàgina web del Col·legi per a interposar la corresponent reclamació.  
Les reclamacions es formularan per escrit dirigit al degà, qui resoldrà en un termini no superior a cinc dies.  
Contra la resolució denegatòria a la inclusió podrà interposar-se un recurs davant de la Junta de Govern.  
  
Article 51. Meses electorals  
Les meses electorals en les corresponents delegacions territorials, així com la mesa electoral central es constituiran amb cinc dies d'antelació al dia previst per a la votació.  
Les esmentades meses estaran formades per un president de mesa, un secretari i un vocal i tres suplents, tots ells nomenats per la Junta de Govern amb l'únic requisit que no formen part de les llistes de cap de les candidatures.  
Els membres d'estes meses seran col·legiats electors que seran elegits aleatòriament entre el cens d'electors.  
Es procedirà a contactar en l'orde establit fins a completar el nombre de col·legiats necessari per a formar les meses necessàries.  
Les meses electorals es constituiran als llocs i en horaris que a este efecte s'anuncien als col·legiats a través de la pàgina web del Col·legi.  
  
Cada mesa disposarà d'urnes precintades i de llistes de votants.  
  
Article 52. Interventors  
Cada candidatura haurà de comunicar a la Junta de Govern amb dos dies d'antelació al dia de la votació la identitat dels dos interventors, que no estiguen inclosos en cap de les candidatures presentades, i que designen per a estar en cada una de les meses electorals.  
Estos interventors hauran de complir els requisits necessaris per a ser electors.  
Els interventors podran assistir a tot el procés de votació i escrutini i formular, en l'acte, les reclamacions que estimen convenients, les quals seran resoltes pel president de la mesa i incloses en l'acta d'escrutini.  
  
  
Article 53. Votació presencial  
Els col·legiats hauran de votar en la mesa electoral corresponent a l'òrgan territorial del Col·legi en què es troben donats d'alta utilitzant, en tot cas, una papereta en format habilitat pel Col·legi.  
  
La votació haurà de realitzar-se entregant la papereta al president de la mesa, amb identificació prèvia del col·legiat.  
El president de la mesa, en presència del col·legiat, depositarà la papereta en l'urna.  
El secretari de la mesa indicarà en el cens de col·legiats aquells col·legiats que depositen el seu vot.  
Una vegada realitzat l'escrutini d'acord amb les regles de l'article següent, el secretari de la mesa de cada una de les delegacions haurà de remetre en el termini de vint-i-quatre hores (per burofax o correu certificat amb justificant de recepció i contingut) al secretari de la mesa electoral central les llistes de votants i l'acta d'escrutini de la seua mesa electoral corresponent.  
  
Article 54. Votació per correu  
El col·legiat que opte pel vot per correu haurà de comunicar-ho al Col·legi dins del termini de set dies després de la proclamació de les candidatures.  
El Col·legi facilitarà al col·legiat per mitjà de correu els sobres i paperetes necessaris per a exercir el seu dret de vot i les instruccions per a exercir este dret. Les mencionades instruccions seran publicades en la pàgina web.  
Només s'admetran els vots per correu que es reben en la seu central del Col·legi o de les seues delegacions abans del dia de la votació durant l'horari d'obertura ordinari.  
Els vots per correu hauran de ser remesos per cada col·legiat per mitjà de correu certificat amb justificant de recepció en un sobre tancat que continga al seu torn un altre sobre tancat en el que s'incloga la papereta.  
  
Article 55. Escrutini  
Acabada la votació, es farà l'escrutini provisional dels vots presencials. Posteriorment es procedirà a l'escrutini dels vots per correu.  
El procés d'escrutini serà públic.  
El secretari de la mesa electoral alçarà una acta en què consten els vots obtinguts per cada un dels candidats, així com els vots nuls i els emesos en blanc.  
Es consideraran nuls els vots corresponents a paperetes que no reunisquen els requisits exigits en estos estatuts, que continguen candidatures incompletes o que incloguen persones que no són candidats o mesclen candidats provinents de distintes llistes.  
De la mateixa manera es consideraran nuls els vots emesos per correu quan un sobre continga més d'una papereta.  
Rebudes les llistes de votants i actes d'escrutini de les meses de les diverses delegacions, la mesa electoral central durà a terme la sessió d'escrutini definitiu en un termini no superior a quaranta-huit hores.  
  
Este escrutini serà també públic a través de la web del Col·legi.  
Realitzat l'escrutini definitiu per la mesa electoral central, la candidatura elegida resultarà aquella que obtinga un nombre més gran de vots.  
En cas d'empat es convocarà un nou procés electoral en el termini d'un mes.  
  
Article 56. Proclamació de resultats  
Rebudes per la Junta de Govern les llistes de votants i les actes d'escrutini de les distintes meses, així com les de l'escrutini definitiu, esta resoldrà sobre les reclamacions formulades pels interventors si n'hi haguera.  
En cas que la Junta de Govern no aprecie un defecte que invalide la votació, proclamarà el resultat de l'elecció.  
Encara que la Junta de Govern aprecie algun defecte, però el dit defecte no resulte d'entitat per a afectar el resultat de la votació ?és a dir a la victòria d'una determinada candidatura- també podrà proclamar el resultat de l'elecció apuntant la litispendència de la resolució respecte de les queixes dels interventors.  
Proclamat el resultat de l'elecció, haurà de comunicar-ho als col·legiats en el termini de quaranta-huit hores per mitjà d'enviament per correu electrònic, exposició al públic en la seu del Col·legi i les seues delegacions i publicarà la informació en la pàgina web.  
  
Article 57. Reclamacions  
Una vegada publicats els resultats de la votació, s'obrirà un termini de tres dies per a possibles reclamacions.  
Acabat este termini, la Junta de Govern analitzarà les reclamacions, si n'hi haguera, resolent sobre estes i si considera que no pertoca anul·lar les eleccions, proclamarà definitivament elegida com a Junta de Govern del Col·legi Oficial de Logopedes la candidatura guanyadora.  
  
En el cas que la Junta de Govern, a la vista de les impugnacions presentades, decidisca anul·lar l'elecció, ho comunicarà als organismes públics corresponents i fixarà un nou termini per a la convocatòria de noves eleccions.  
  
Article 58. Presa de possessió  
En el termini màxim de 10 dies des de la proclamació de la candidatura guanyadora es constituirà la Junta de Govern elegida prenent possessió dels seus càrrecs els membres electes i es remetrà una comunicació en este sentit als organismes públics corresponents.  
La Junta de Govern ixent haurà d'entregar, en un termini de set dies des de la presa de possessió de nova junta, tota la documentació i informació necessària per a facilitar-ne el relleu.  
Cada un dels càrrecs unipersonals i els responsables de la comissions facilitaran als nous càrrecs la documentació, contrasenyes, comptes bancaris, accessos a web, a correu electrònic, a material i qualsevol dada, objecte o informació necessària per a la substitució de les funcions.  
La Junta de Govern ixent haurà de mantindre els llibres de comptabilitat, d'actes, registres, bases de dades i qualsevol altra informació actualitzada fins al moment de procedir al relleu de les seues funcions.  
  
Article 59. Recursos  
La supervisió del procés electoral correspon a la Junta de Govern, que podrà retirar del procés electoral qualsevol de les candidatures que incomplisca la normativa aplicable o les regles establides en el present capítol.  
Contra les resolucions definitives de la Junta de Govern en el marc del procés electoral per a qualsevol col·legiat es podran interposar els recursos previstos en les lleis i normativa vigent.  
  
CAPÍTOL VIII  
Del règim econòmic i administratiu del Col·legi  
  
Article 60. Capacitat jurídica en l'àmbit econòmic i patrimonial  
El Col·legi té plena capacitat jurídica en l'àmbit econòmic i patrimonial.  
El Col·legi haurà de comptar amb els recursos necessaris per a atendre degudament els fins i les funcions encomanats i les sol·licituds de servici dels seus membres, i estos quedaran obligats a contribuir al sosteniment dels gastos corresponents en la forma reglamentària.  
  
Article 61. Recursos econòmics del Col·legi  
El Col·legi Oficial de Logopedes obtindrà els seus recursos econòmics a través de:  
1. Contribucions obligatòries dels col·legiats d'acord amb principis de generalitat i ús de servicis col·legials. Estes són:  
a) Les quotes d'incorporació i reincorporació.  
b) La quota anual ordinària.  
c) Les quotes extraordinàries aprovades per la Junta General.  
d) Les derivades dels honoraris produïts pel treball professional, d'acord amb el que s'establisca reglamentàriament.  
e) Els recàrrecs per emissió de visat i per mora en el pagament de qualsevol concepte d'acord amb el que s'establisca reglamentàriament.  
  
2. La resta de fonts d'ingrés són:  
a) Els fruits, rendes o interessos procedents dels béns i drets que constituïxen el patrimoni del Col·legi, entre els quals s'inclouen les seues publicacions.  
b) Les subvencions, donacions, etc., que concedisquen al Col·legi les administracions públiques, entitats públiques o privades, col·legiats o altres persones jurídiques o físiques.  
c) Els drets per estudis, informes i dictàmens que emeta la Junta de Govern o les comissions en què aquella haja delegat la seua realització.  
  
d) Els drets de cobrament per utilització dels servicis que la Junta de Govern haja establit.  
Les recaptacions dels recursos econòmics són competència de la Junta de Govern, sense perjuí de les facultats que, per acord exprés de la dita Junta, esta puga delegar.  
  
Article 62. Quotes  
Tot canvi de quotes serà reflectit clarament en el pressupost de l'any i requerirà l'aprovació de la Junta General.  
  
Article 63. Pressupost general  
El pressupost general del Col·legi Oficial de Logopedes serà elaborat per la Junta de Govern d'acord amb els principis d'eficàcia, equitat, economia i transparència i inclourà la totalitat d'ingressos i de gastos, coincidint amb l'any natural.  
En cas de no resultar aprovat per la Junta General el pressupost per a l'any en curs s'entendrà aplicable l'aprovat per a l'anualitat anterior.  
  
  
Article 64. Gastos  
Els gastos del Col·legi seran només els inclosos en el pressupost anual sense que puga efectuar-se cap pagament no comprés en el mencionat pressupost excepte en casos justificats, d'urgència o necessitat i, en tot cas, subjectes al criteri de la Junta de Govern.  
Tot això s'entén sense perjuí dels imprevistos que puguen sorgir en la gestió diària del Col·legi i les seues necessitats corrents.  
  
Article 65. Contingut de la memòria anual  
El Col·legi elaborarà una memòria anual que presentarà en la sessió ordinària de la Junta General i es farà pública a través de la pàgina web durant el primer semestre de cada any. La mencionada memòria anual contindrà, almenys, la informació següent:  
1. Informe anual de gestió econòmica, incloent-hi els gastos de personal prou desglossats i especificant les retribucions dels membres de la Junta de Govern quant al seu càrrec.  
2. Import de les quotes aplicables desglossades per concepte i pel tipus de servicis prestats, així com les normes per al seu càlcul i aplicació.  
3. Informació agregada i estadística relativa als procediments informatius i sancionadors en fase d'instrucció o que hagen assolit fermesa, amb indicació de la infracció a què es referixen, de la seua tramitació i de la sanció imposada si és el cas, d'acord, en tot cas, amb la legislació en matèria de protecció de dades de caràcter personal.  
  
4. Informació agregada i estadística relativa a queixes i reclamacions presentades pels consumidors o usuaris o les seues organitzacions representatives, així com sobre la seua tramitació i, si és el cas, dels motius d'estimació o desestimació de la queixa o reclamació, d'acord, en tot cas, amb la legislació en matèria de protecció de dades de caràcter personal.  
5. Informació sobre l'actuació de les comissions de treball del COLCV.  
6. Els canvis en el contingut del codi deontològic, en cas de disposar-ne.  
7. Les normes sobre incompatibilitats i les situacions de conflicte d'interessos en què es troben els membres de les Juntes de Govern.  
  
8. Informació estadística sobre l'activitat de visat.  
  
Article 66. Liquidació de béns  
La dissolució del COLCV no podrà efectuar-se més que per cessació dels seus fins, amb l'acord previ de la Junta General i segons el procediment reglamentari que s'establix en estos Estatuts i en la normativa vigent.  
En cas de dissolució, la Junta de Govern actuarà com a comissió liquidadora, sotmetent la Junta General propostes de destinació dels béns sobrants, una vegada liquidades les obligacions pendents, adjudicant els esmentats béns a qualsevol entitat no lucrativa que complisca funcions relacionades amb la logopèdia i d'interés social.  
  
Article 67. Personal administratiu i subaltern  
El Col·legi comptarà amb el personal d'oficina, tècnic i subaltern necessari les remuneracions del qual figuraran en el capítol de gastos dels corresponents pressupostos.  
  
CAPÍTOL IX  
Del règim disciplinari  
  
Article 68. Règim disciplinari  
Els col·legiats que infringiren els deures professionals o que incompliren les normes col·legials poden ser objecte d'un expedient disciplinari que determine la responsabilitat i, si és el cas, la sanció que corresponga.  
El Col·legi exercirà la potestat sancionadora a través de la Junta de Govern, amb tramitació prèvia del corresponent expedient disciplinari.  
  
  
Article 69. Faltes molt greus  
Són faltes molt greus:  
1. Els actes i omissions que constituïsquen ofensa greu a la dignitat de la professió o a les regles ètiques que la governeu.  
2. L'atemptat contra la dignitat o honor de les persones que constituïxen la Junta de Govern quan actuen en l'exercici de les seues funcions i contra els altres companys en ocasió de l'exercici professional.  
3. L'embriaguesa o toxicomania habitual que afecte greument l'exercici de la professió.  
4. La reiteració en falta greu.  
5. L'intrusisme professional i el seu encobriment.  
6. La comissió d'infraccions que pel seu nombre o gravetat resulten moralment incompatibles amb l'exercici de la logopèdia.  
7. La falta de pagament de la quota col·legial durant un any o d'altres aportacions establides pels òrgans de govern del Col·legi.  
  
Article 70. Faltes greus  
Són faltes greus:  
1. L'incompliment greu de les normes estatutàries o dels acords adoptats pel Consell General o pel Col·legi, llevat que constituïsca falta de superior entitat.  
2. La falta de respecte, per acció o omissió, als components de la Junta de Govern quan actuen en l'exercici de les seues funcions.  
3. Els actes de desconsideració manifesta cap als companys en l'exercici de l'activitat professional.  
4. La competència deslleial.  
5. La comissió de tres faltes lleus en un període de dotze mesos o de quatre faltes lleus en un període de dos anys.  
  
Article 71. Faltes lleus  
Són faltes lleus:  
1. La falta de respecte als membres de la Junta de Govern en l'exercici de les seues funcions, quan no constituïsca falta greu o molt greu.  
  
2. La negligència en el compliment de normes estatutàries.  
3. Les infraccions lleus dels deures que la professió imposa.  
4. Els actes enumerats en l'article anterior quan no tingueren entitat suficient per a ser considerats com a falta greu.  
  
Article 72. Sancions  
Les infraccions disciplinàries seran corregides amb les sancions següents:  
1. Per falta molt greu:  
a) Inhabilitació per a ocupar càrrecs en el govern del Col·legi per un període d'entre tres i deu anys.  
b) Suspensió de la condició de col·legiat per un període d'entre 6 mesos i fins un màxim de tres anys.  
c) Expulsió del Col·legi.  
2. Per falta greu:  
a) Inhabilitació per a ocupar càrrecs en el govern del Col·legi per un període d'entre un i tres anys.  
b) Suspensió de la condició de col·legiat per un període màxim de fins a 6 mesos.  
3. Per falta lleu:  
a) Amonestació o  
b) reprensió verbal o escrita.  
  
Article 73. Procediment disciplinari  
Les faltes lleus seran sancionades per la Junta de Govern i en nom seu pel degà després de l'audiència o descàrrec de l'inculpat.  
Les faltes greus i molt greus seran sancionades per la Junta de Govern després de l'obertura de l'expedient disciplinari.  
Coneguts els fets, la Junta informarà l'autor en el terme de deu dies i se li concedirà un termini de cinc dies perquè puga presentar un plec de descàrrec.  
A la vista de la contestació, la Junta adoptarà, en el termini de deu dies, alguna de les decisions següents:  
1. Arxivament de les actuacions.  
2. Qualificació dels fets com constitutius d'una falta lleu i aplicació de la sanció corresponent.  
3. Qualificació de la infracció com greu o molt greu i obertura d'expedient disciplinari designant instructor que es nomenarà per sorteig d'entre cinc col·legiats lliurement designats per la Junta de Govern.  
  
Dins dels cinc dies següents a la seua designació, l'instructor comunicarà el seu nomenament al col·legiat i els fets que se li imputen a fi que puga manifestar el que siga d'interés en la seua defensa en un termini màxim de 10 dies.  
L'instructor podrà emprar fins un termini màxim de trenta dies per a reunir les proves que necessite, qualificar els fets i proposar a la Junta de Govern l'aplicació de la sanció corresponent.  
Rebuda per la Junta de Govern la proposta de resolució de l'expedient, esta proposta ha de ser immediatament comunicada a l'interessat oferint-li un nou termini de tres dies perquè formule les últimes al·legacions.  
Transcorregut este termini la Junta haurà de resoldre motivadament sobre la proposta de sanció en el termini de quinze dies i notificar-la immediatament al col·legiat. En la notificació caldrà informar també dels recursos possibles.  
Els terminis previstos per a la tramitació de l'expedient podran ser ampliats a proposta de l'instructor amb el beneplàcit de la Junta de Govern.  
  
CAPÍTOL X  
Del règim jurídic dels actes col·legials  
  
Article 74. Publicitat i règim jurídic dels actes col·legials  
Els acords i normes col·legials hauran de ser publicats per mitjà de la seua inserció en el Butlletí Oficial del Col·legi, en la web de Col·legi o per mitjà d'una circular o correu electrònic, de manera que puguen ser coneguts per tots els col·legiats.  
Així mateix, la Junta de Govern haurà de notificar aquells actes que afecten directament els drets i interessos de col·legiats particulars de l'existència dels esmentats actes o acords.  
Els actes emanats dels òrgans del Col·legi, quan estiguen subjectes al dret administratiu, una vegada esgotats els recursos corporatius, seran recurribles davant de la jurisdicció contenciosa administrativa, d'acord amb el que dispose la legislació vigent en cada moment.  
  
Article 75. Tipus de recursos  
El recurs corporatiu contra els actes de la Junta de Govern a què es referix l'article anterior és el de reposició.  
Contra els actes de la Junta General, que esgoten la via administrativa, pot interposar-se recurs contenciós administratiu, d'acord amb les disposicions legals vigents.  
Amb caràcter extraordinari és possible presentar el recurs de revisió, que es tramitarà d'acord amb les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 76. Nul·litat dels actes dels òrgans col·legials  
Són nuls els actes dels òrgans col·legials en què concórrega algun dels supòsits següents:  
1. Lesió del contingut essencial dels drets i llibertats susceptibles d'empara constitucional.  
2. Els actes dictats per un òrgan manifestament incompetent per raó de la matèria o del territori.  
3. Els actes de contingut o execució impossible.  
4. Els constitutius d'infracció penal o es dicten com a conseqüència d'esta.  
5. Els dictats prescindint totalment o absolutament del procediment legal establit o de les normes que contenen les regles essencials per a la formació de la voluntat dels òrgans col·legiats.  
6. Els actes expressos o presumptes contraris a l'ordenament jurídic pels quals s'adquirixen facultats o drets quan no es tinguen els requisits essencials per a la seua adquisició.  
7. Qualsevol altre que s'establisca expressament en una disposició de rang legal.  
  
Article 77. Suspensió dels actes dels òrgans col·legials  
Sense perjuí de les facultats corresponents als òrgans judicials en matèria de suspensió d'actes de les corporacions professionals la Junta General, la Junta de Govern i el degà hauran de suspendre els actes propis o provinents d'un òrgan d'inferior rang mentres que els esmentats actes estiguen incursos d'un vici de nul·litat.  
Els acords de suspensió hauran de ser adoptats per la Junta General, la Junta de Govern i el degà en el termini de cinc dies a comptar de la data en què es tinguera coneixement dels actes considerats nuls, sempre que prèviament s'haja iniciat un procediment de revisió d'ofici o s'haja interposat un recurs i concórreguen les circumstàncies previstes per la legislació de Règim Jurídic de les Administracions Públiques i del Procediment Administratiu Comú per a la nul·litat dels esmentats actes.  
  
El que disposa este article s'entén sense perjuí de les accions d'impugnació dels col·legiats i ciutadans en general contra els actes nuls o anul·lables.  
  
CAPÍTOL XI  
De la fusió, absorció i segregació dels col·legis territorials  
  
Article 78. Fusió, absorció i segregació de col·legis territorials  
Podrà dur-se a terme la modificació de l'àmbit territorial dels col·legis per la unió o fusió de dos o més col·legis de la mateixa professió així com l'absorció per un d'estos d'altres preexistents, sempre que cap d'ells sobrepasse l'àmbit de la Comunitat Valenciana.  
També podrà dur-se a terme la modificació de l'àmbit territorial dels col·legis per la unió o fusió de dos o més col·legis de distinta professió.  
  
L'acord adoptat en Junta General exigirà, per a la seua validesa, el vot favorable de, si més no, dos terços dels vots emesos d'acord amb el que preveu el capítol 5.  
La modificació de l'àmbit territorial de col·legis per segregació requerirà, igualment, l'acord adoptat en Junta General amb el vot favorable de dos terços dels vots vàlidament emesos.  
No obstant això, la fusió, absorció o segregació haurà de ser aprovada mitjançant un decret del Govern Valencià o, si és el cas, una llei de la Generalitat d'acord amb el que ha establit la Llei de Consells i Col·legis Professionals de la Comunitat Valenciana.